**VIZIJA**

O bog, ta svet! Meglà, ki vid ne more

prodreti skoz nje gosto, lepko tkivo,

meglà intrig – ujeti v njej do zóre

stvari premilih več ne zna... Srhljivo

prižiganje grmad za vse drugačno,

ne tisto že sprejeto, ono drugo;

prostost, pravice zidane na fugo --

srce, svobode in pravice lačno.

Moj bog, ta svet! O žalostna daljava,

daljava od človeka do človeka...

pa teče istega življenja reka

skoz vse, skoz vse in isti mesec plava

nad vsemi in prav v vseh očeh zrcali

se isto sonce, ista luč odseva...

O bog, ta svet! Živali strah in reva,

ječanje zraka, vod, gozdov korali

otožno temni, klic na pomagánje.

O bog, ta svet! Le nekaj hipov sreča,

kresnica mila, sveti v tvoje sanje --

in se utrne. Spet tu biti ječa,

vsa mračna, se zazdi. In spet čakánje,

čakánje dolgo na kresnico novo.

O bog, ta svet! S stopinjo negotovo,

s telesom težkim kakor smrtno spanje,

tako drugačnim še od krila duše,

grestà po svoji poti dva, ki v njiju

vesolje ne odmeva in ki siju

zvezdá sta blizu le za hip. Na dnu še

vsa temna, snovna, gluha in surova -- --

nekoč pa se iz njiju morebiti

osvobojen prikaže, kot zaklad odkriti,

njun pravi, njun ubrani, božji lik; iznova

takrat rodi se svet, v njem vse bo sveto:

življenje bilke, čunke, psa in kače...,

otrok in tistih, ki žive drugače,

o vseh in vsèga, saj čez svet razpeto

naročje njuno, iz telesa raslo,

iz njunega visokega telesa,

kot dobri žarki sončnega očesa

bo varovalo slednjo bit. Kot maslo

v teh žarkih nizke raztope strasti se,

da vse zadiha láhko in sproščeno,

ugasnejo grmade – ko se z ženo

bo moški ljubil, kot nikdar še ni se,

opit dvojine, s preduhovljenim telesom,

in nov rodita čas, čas zdrav ko med...

da pesnik vzklikne z radostnim peresom

na večni list neba: *Ta* svet! *Ta* svet!